ከፋብሪካው ተረፈ ምርት  ተጠቃሚ መሆናቸውን የወንጂ ሸዋ ስኳር ፋብሪካ አካባቢ ነዋሪዎች  ገለጹ
የወንጂ ሸዋ ስኳር ፋብሪካ አካበባቢ ነዋሪዎች የስኳር ተረፈ ምርት የሆነው ሞላሰስን ለተለያዩ ምርቶች በግብዓትነት በማዋል ተጠቃሚ መሆናቸውን ገለጹ።በአካባቢው ነዋሪ የሆኑ አርሶ አደሮች ለዋልታ ኢንፎርማሽን ማዕከል እንደገለጹት ሞላሰስ ለስጋና ወተት ከብቶች በመኖነት በመጠቀም የተሻለ ምርት ማምረት ችለዋል፡፡በአዳማ ወረዳ አዱላላ ቀበሌ በከብት ማደለብ የተሰማሩት አቶ ሃይሉ ተሊላ  በሞላሰስን ድብልቅ መኖ ለከብቶቻቸው በማዘጋጀት   ከፍተኛ ምርት ማግኘታቸውን ገልጸዋል፡፡ቀደም ሲል ከብት አደልበው ለገበያ ለማቅረብ ስድስት ወራት ይወስድ እንደነበር ያስታወሱት አቶ ሃይሉ ከወንጂ ሸዋ ስኳር ፋብሪካ ሞላሰስ በመግዛት መጠቀም ከጀመሩ በኋላ ግን  በየሶስት ወሩ ከብቶችን ለገበያ ማቅረብ መቻሉን ገልጸዋል፡፡ከአምስት ዓመት በፊት በሶስት ከብቶች የማድለብ ስራ የጀመሩት አቶ ሃይሉ በአሁኑ ወቅት  በ10 ሚሊዮን ብር 300 ከብቶችን የማድለብ  አቅም በመፍጠራቸው ከአገር ውስጥ ገበያ በተጨማሪ ወደ የመንም መላክ መጀመራቸውን ገልጸዋል፡፡የወንጂ ገፈርሳ ቀበሌ አርሶ አደሮች የሆኑት አቶ ግርማ ለማና አቶ ተስፋዬ ካሳ በበኩላቸው ከብቶቻቸውን በሞላሰስ የተቀነባበረ መኖ መቀለብ በመጀመራቸው ያገኙት የነበረው  የወተት ምርት በእጥፍ ጨምሯል፡፡አርሶ አደሮቹ እነደገለጹት በፊት ከአንዲት ላም በቀን ከሁለት እሰከ አራት ሊትር ወተት ብቻ ያገኙ እንደነበር ጠቁመው  በአሁኑ  ወቅት ከሰባት እስከ አስር ሊትር ወተት ማግኘት መቻላቸውን ተናግረዋል።የአዳማ ወረዳ ግብርና ፅህፈት ቤት የእንስሳት ሃብት ልማት አስተባባሪ አቶ ሰለሞን ቦሰት በበኩላቸው በወረዳው በማድለብ ስራ የተሰማሩ 200 አርሶ አደሮች የሞላሰስ ድብልቅ መኖን በመጠቀም የተሻለ ገቢ እያገኙ መሆናችውን ገልፀዋል።እንደ አስተባባሪው ገለጻ እሰካሁን ሞላሰስን በመኖነት እየተጠቀሙ ያሉ አርሶ አደሮች 5 በመቶ ብቻ መሆናቸውን ጠቁመው እሰካሁን መጠቀም ያልጀመሩትን 95 በመቶ የሚሆኑ አርሶአደሮች የሞላሰስ ድብልቅ መኖ ተጠቃሚ እንዲሆኑ ጠቀሜታውን ይበልጥ ለማስተዋወቅ ዕቅድ መያዙን አስታውቀዋል።የወንጂ ሸዋ ስኳር ፋብሪካ የጥራት ስራ አመራር አገልግሎት ኃላፊ አቶ አየለ ታደሰ ለዋኢማ እንደገለጹት  ሞላሰስ ለአልኮል መጠጥ፣ ለኢታኖል ፣ለእርሾ ፣ ለአሲድና ለሌሎችም በርካታ ምርቶች በግብአትነት ያገለግላል፡፡ከሞላሰሱ በተጨማሪ የሸንኮራ አገዳ አመድን በሳይንሳዊ መንገድ በመጠቀም ለብርጭቆ፣ ለማገዶ፣ ለከሰልነትና ለኮምፖስትነት ማዋል እንደሚቻልም ኋላፊው ጠቁመዋል።ኋላፊው  አያይዘውም በባህርዳር ዩኒቨርሲቲ እስከ ማስትሬት ዲግሪ የሚደርሱ የተለያዩ ስልጠናዎች በመስጠት በዘርፉ የተሻሉ ባለሙያዎችን ለማፍራት መታቀዱን  ጠቁመው በዚሁ ዙሪያ ሶስት ቀናትን የወሰደ  አውደ ጥናት መደረጉንም ተናግረዋል፡የፋብሪካው ዋና ሥራ አስኪያጅ  አቶ ፉሮ በቀታ በበኩላቸው በፋብሪካው 645 ሺሕ 572 ኩንታል ሞላሰስ መከማቸቱን ጠቁመው እስካሁን  የተሸጠው 78 ሺሕ 294 ኩንታል ብቻ ሕብረተሰቡ ጥቅሙን ተረድቶ ተጠቃሚ  እንዲሆን ጥረት ይደረጋል ብለዋል።ቀደም ሲል ለአንድ ኩንታል ይጠየቅ የነበረው ዋጋ ከ300 ብር በላይ እንደነበር ያስታወሱት ዋና ስራ አስኪያጁ በአሁኑ ወቅት ወደ 70 ብር በመውረዱ ህብረተሰቡ በቀላሉ መጠቀም እንደሚችልም ጠቁመዋል።ከቀልጣፋ አሰራር ጋር በተያያዘ የዋኢማ ጋዜጠኞች ያነጋገሯቸው ደንበኞች  ፋብሪካው ቀልጣፋ የሞላሰስ ሽያጭ አሰራር መዘርጋቱን ገልጸዋል።ደንበኞቹ አክለውም ፋብሪካው የሞላሰስ አቅርቦቱን በማሳደግ የሽያጭ ዋጋው እንዲቀንስ  በማደረጉ  በብዛት በመግዛት እየተጠቀሙ መሆኑን ተናግረዋል፡፡